Þingræður haldnar á Alþingi Íslendinga

Flutningsm. (Jón Ólafsson) Herra forseti! Eg legg til, að málinu sé vísað til nefndarinnar í næsta máli á undan (landsbankarannsóknanefndarinnar).

Jón Ólafsson Herra forseti! Eg hefði getað skilið það, ef tillaga þessi hefði komið fram í byrjun þings og áður en Ed. hafði málið til meðferðar En nú finst mér hún alveg óþörf. Það er dálítið skrítið, að skipa tvær nefndir til þess að rannsaka sama málið. Það er á sinn hátt, eins og ef afbrot væri drýgt og tveir rannsóknardómarar væru skipaðir til þess að rannsaka sama glæpinn samtímis. Ef nefnd verður skipuð, þá getur svo farið, að báðar nefndirnar stefni sama manninum fyrir sig sama daginn og heimti af honum sömu upplýsingar. En hvað er það, sem nefndin á að rannsaka? Á hún að rannsaka bankamálið að nýju? Tillagan þegir alveg um þetta atriði. Eins og nú standa sakir, er ekkert vit í að setja nefnd í málið. Eg legg til, að það sé tekið út af dagskrá.

Skúli Thoroddsen Hæstvirti forseti! Flutningsmenn þessa máls óska, að það sé tekið út af dagskrá.

Jón Ólafsson Herra forseti! Það er undarlegt skilningsleysi, sem hér kemur fram. Hér blandar 1. þm. Rvk. (J. Þ.) saman almennum nefndum og nefnd, sem skipuð er samkvæmt 22. gr. stjórnarskrárinnar.  (Jón Þorkelsson: Er nokkuð á móti því, að báðar nefndirnar rannsaki sama mál?)  . Nefndirnar geta tafið hvor aðra, og það er þó varla tilgangurinn.

Flutningsm. (Hálfdan Guðjónsson) Eg ætla að eins að segja nokkur orð út af ummælum 2. þm. S.-Múl. (J. Ól). Hann taldi formgalla vera á tillögunni og sagði, að hún væri óákveðin og vildi láta taka hana út af dagskrá. En þó hann láti svo, sem hann skilji ekki, hver meiningin sé með nefndarskipuninni, þá veit hann, að hún á að rannsaka gerðir landstjórnarinnar í bankamálinu. Hvað hér er átt við með orðinu »landsbankamálið« mun áreiðanlega vera ljóst almenningi um land alt.

Flutningsm. (Hálfdan Guðjónsson) Þó eg hafi óskað að tala um þingsál.till. þá, sem hér liggur fyrir, sem einn flutningsmaður hennar, þá skal eg ekki vera langorður. Eg vil að eins benda á, að engum, sem þekkir til um þetta mál, mun koma það á óvart, þótt þannig löguð tillaga komi fram hér í deildinni. Marga mun miklu fremur furða á því, að þessi tillaga hafi ekki komið fyr fram hér í deildinni, þar sem hálfur mánuður er nú liðinn af þingtímanum. Þetta er því einkennilegra, sem allmargir þm. sóttu það fast, að kvatt yrði til aukaþings til þess að íhuga þetta mál. Að vísu mætti svara því, að hin hv.Ed. hafi þegar skipað nefnd til þess að rannsaka þetta mál. En þrátt fyrir það, sé eg ekki, að það geti komið í bága við það, að neðri deild geri slíkt hið sama, því engum getur blandast hugur um það, að neðri deild eigi að teljast fult eins vel þungamiðja þingsins. Allir ættu að geta verið einhuga um að setja nefnd í málið, og legg eg til, að hún verði kosin.

Jón Þorkelsson Þótt nefnd hafi verið skipuð í Ed., þá er það engin ástæða til þess, að Nd. skipi ekki nefnd til þess að rannsaka líka þetta mál. Fjárlaganefndir eru líka oft skipaðar í báðum deildum á sama tíma. Nefndirnar geta unnið samtímis og undirbúið málið í félagi sín á milli. Það horfir einungis til þess að fá málið betur rannsakað, að Nd. skipi einnig nefnd í það.